
Banská Bystrica bude hostiť takmer 30 vinárov
B A N S K Á  B Y S T R I C A (21. apríl 2015) – Námestie SNP v Banskej Bystrici sa opäť zaplní tými najlepšími slovenskými vinármi. Druhý ročník Vínšpacírky je naplánovaný na prvú májovú sobotu. Svoje vína tento rok odprezentuje takmer 30 výrobcov vína, z ktorých mnohé boli minulý rok na Národnom salóne vín zaradené do stovky najlepších.
Za organizáciou Vínšpacírky stojí opäť Cech hostinských, ktorý bol pri zrode tejto myšlienky. Po mimoriadne úspešnom prvom ročníku sa ho v tejto iniciatíve rozhodlo podporiť aj mesto Banská Bystrica. „Som veľmi rád, že do rozvoja cestovného ruchu nášho mesta sa čoraz častejšie zapájajú šikovní mladí ľudia a samotné prevádzky cechu. Vínny festival je v našom regióne jedinečným podujatím a teší sa obrovskému záujmu. Podobné aktivity sa budeme snažiť vždy podporovať," hovorí Ján Nosko, primátor mesta Banská Bystrica. 
Návštevníci Vínšpacírky budú môcť ochutnať vína od známych slovenských vinárstiev, ako napríklad Terra Parna, Pereg, Dubovský & Grančič, Elesko, Vinidi, Zsigmond, Golguz, Château Topoľčianky a mnohých ďalších. „Novinkou bude účasť partnerských miest Banskej Bystrice. Chutné vína a vínnu kultúru svojej krajiny tak príde predstaviť napríklad aj maďarský Salgótarján z novohradskej župy,“ uvádza predseda Cechu Andrej Patráš.
[bookmark: _GoBack]Myšlienku Vínšpacírky od začiatku jej zrodu podporuje aj Martin Turčan, zástupca primátora: „Začiatky bývajú ťažké, ale ak ich ustojíme, prinesú výsledky. To isté platí aj o Vínšpacírke, ktorá oslovila nielen Bystričanov, ale aj ľudí zo vzdialenejších miest. Stáva sa z nej obľúbená akcia s dobrým renomé spájaná s našim mestom.“
Vínšpacírka otvorí svoje brány 2. mája o 14,00 popoludní a potrvá až do večerných hodín. Súčasťou sprievodného programu bude napríklad predvádzanie sabrage, na ktorú budú tento rok použité aj iné netradičné predmety. Okrem ochutnávok vín bude v zúčastnených prevádzkach pripravená napríklad aj prezentácia cigár spojená s ich degustáciou, či chutné občerstvenie nielen z lokálnych produktov, ale aj z talianskych špecialít či domácich burgrov. Vínšpacírku ukončí bublinková afterparty, na ktorej bude možné vyskúšať najrôznejšie sekty, proseccá, či francúzske šampanské. 
Súčasťou podujatia bude aj výstava na tému podávanie vína, ktorú organizátor pripravil v spolupráci so Stredoslovenským múzeom. „Expozícia bude tento rok umiestnená v Matejovom dome. Návštevníci si budú môcť pozrieť unikátne vínne sety  či solitéry na víno,“ dodáva Filip Glocko zo Stredoslovenského múzea. Špeciálne pri príležitosti Vínšpacírky bude verejnosti sprístupnený aj balkón Matejovho domu.

Zúčastnené prevádzky - Avenue; Beniczky cafe & wine bar; Piano; Cechová reštaurácia; Rak restaurant, piváreň a vinotéka; Leroy bar&café; Coffee, Beer & Winebar u Kemov; Slovenská reštaurácia, Njoy bar a bobule vino&coffee.

